b'\n_START_ARTICLE_\nJohann Maria Farina\n_START_PARAGRAPH_\nJohann Maria Farina, p\xc3\xa5 italiensk Giovanni Maria Farina (8. december 1685 i Santa Maria Maggiore, Verbanie, Piemont, Italien \xe2\x80\x93 25. november 1766 i K\xc3\xb6ln, Tyskland) var opfinderen af eau de cologne._NEWLINE_Den 13. juli 1709 havde Johann Baptist Farina grundlagt virksomheden G.B.Farina i K\xc3\xb6ln. Forretningen solgte i begyndelsen luksusartikler som s\xc3\xb8lv, silke og parykker. Efter Johann Maria Farina tr\xc3\xa5dte ind i sin brors virksomhed i 1714 begyndte br\xc3\xb8drene ogs\xc3\xa5 at s\xc3\xa6lge \xc3\xa6teriske olier og andre duftstoffer._NEWLINE_Allerede f\xc3\xb8r 1714 havde Johann Maria Farina fremstillet duftevand, en blanding af forskellige naturdufte og alkohol. Senere kaldte han sin unikke duft "Eau de Cologne" til \xc3\xa6re for sin nye hjemby K\xc3\xb6ln. Han gjorde K\xc3\xb6ln verdensber\xc3\xb8mt som parfumeby og byen oprettede en statue ved r\xc3\xa5dhust\xc3\xa5rnet til \xc3\xa6re for sin borger._NEWLINE_I 1708 beskrev Johann Maria Farina i et brev til sin bror duften med f\xc3\xb8lgende ord: "Min duft er som en italiensk for\xc3\xa5rsmorgen efter regn, appelsin, pomelofrugt, citron, bergamot, ceder, lime samt forskellige urter fra mit f\xc3\xa6dreland"._NEWLINE_Fra 1733 styrede Johann Maria Farina virksomheden alene som nu fik navnet Farina gegen\xc3\xbcber, og i 1760erne tr\xc3\xa5dte duftevand i forgrunden._NEWLINE_Efter den Franske Revolution pr\xc3\xb8vede mange at efterligne duften, og navnet "Eau de Cologne" blev et overbegreb._NEWLINE_Johann Maria Farina blev begravet p\xc3\xa5 kirkeg\xc3\xa5rden Melaten i K\xc3\xb6ln.'